14 шілде. ҚазАқпарат күнтізбесі
DATE: 07:00, 14 Шілде 2023 | GMT +5
TITLE: 14 шілде. ҚазАқпарат күнтізбесі
URL: https://kaz.inform.kz/news/14-shilde-kazakparat-kuntizbesi_a4089234/
META: DATE: 07:00, 14 Шілде 2023 | GMT +5
TOTAL WORDS: 482
AUTHOR(S):
TEXT: ЕСТЕ ҚАЛАР ОҚИҒАЛАР. 1997 жылы Қазақстан Республикасы Президентінің Жарлығымен «Қазатомөнеркәсіп» ұлттық атом компаниясы құрылды. 2005 жылы Алматыда Орталық Азиядағы адам құқығын қорғайтын Мұсылман комитетінің бас кеңсесі ашылды. Комитет мүшелері болып заңгерлер, теологтер және діни қауым өкілдері тіркелді. Ұйымның мақсаты – азаматтардың ұлтына, дініне және саяси тиістілігіне қарамастан, құқығын қорғау. 2006 жылы Қазақстан мен Черногория арасында дипломатиялық қарым-қатынас орнатылды. Черногория – Балқан түбегінің батысында орналасқан шағын мемлекет. Батысында Хорватия, солтүстік-батысында Босния және Герцеговинамен, солтүстігінде Сербия, шығысында Албаниямен шектеседі. Аумағы – 13 812 км². Астанасы – Подгорица қаласы. Тілі – черногор, тұрғындарының 60%-ы серб тілінде сөйлейді. Черногория президенті мемлекет басшысы болып саналады. Ол тікелей сайлау арқылы 5 жыл мерзімге сайланады. Бөкетов атындағы Қарағанды мемлекеттік университетінің археологтер экспедициясы Нұра өзенінің ортаңғы ағысының тұсынан сақ дәуірінің жәдігерлерін тапты. Самарқанд және Тегісжол ауылдарының арасындағы Темірқаш шатқалында жүргізілген қазба жұмыстарының нәтижесінде темір қорамсақ, жебенің ұшы, жас сарбаз белбеуінің айылбасы сияқты заттар табылған. Археологтер бұл жәдігерлерге 2 мың жылдан астам уақыт болған деп пайымдады. 2009 жылы Қазақстан құрама командасы 50-ші халықаралық математика олимпиадасына қатысу үшін Бремен қаласына барды. Халықаралық математика олимпиадасының ұйымдастыру комитетінің қорытынды отырысында 95 елдің өкілдері 2010 жылы 51-ші Халықаралық математика олимпиадасын ұйымдастырушы ел ретінде Қазақстанды таңдады. 2009 жылы Алматыда қашықтығы 1 500 шақырым алматыбурабай бағыты бойынша автожарысэкспедиция өтті. 2011 жылы Қазақстан аумағында ақын, журналист, драматург және композитор Қасым Аманжоловтың туғанына 100 жыл толуына орай пошта маркасы қолданысқа енгізілді. 2011 жылы Петропавл қаласының орталығында Қазақстан Конституциясы мен П. Васильев көшелерінің қиылысында биіктігі 28, 5 метрлік Тәуелсіздік стеласының құрылысы басталды. Оның ең жоғарғы тұсына Самұрық құсы орнатылған. 2012 жылы Американың Nadine Krakov Collection дүкені еВау электронды аукционында XVII ғасырда Қазақстанда тігілген әлемдегі ең қымбат тақияны сатылымға шығарды. Асыл тастармен әшекейленген көне бас киімнің бастапқы бағасы 15, 5 мың доллар ретінде белгіленді. 2014 жылы Қазақстан жастар саясаты бойынша бірінші жаһандық форумға қатысу үшін Бакуге шақыртылды. 2014 жылы алты жасар алматылық бүлдіршін Софи Манасян Австриядағы таланттылар шоуында Қазақстанның атын шығарды. Софи бұл байқауда алтын статуэтка мен «Алтын үміт» арнайы жүлдесін жеңіп алды. Фестиваль ұйымдастырушылары Софиге фестивальдің ашылу салтанатында өнер көрсетуді сеніп тапсырды. 2016 жылы Қазақстандық балет жұлдызы, Astana Opera театрының жетекші солисі Бақтияр Адамжан Ыстанбұлда V халықаралық балет әртістері байқауында гранпри иегері атанды. 2019 жылы Семей қаласындағы жедел медициналық жәрдем ауруханасында гибридті хирургиялық операциялар үшін жаңадан жоғары технологиялық зал ашылды. Бұл – республикадағы жалғыз кешен. Гибридті операциялық залдың ерекшелігі сонда, мұнда мәселен, жол апатына түскен науқасқа бірден бірнеше операция түрін жасауға болады. Науқастың жүрегіне және басындағы миына ашық тәсілдермен ота жасауға мүмкіндік толық бар. 2019 жылы Атырау маңындағы Ақтөбе-Лаэти қалашығындағы қазба жұмыстары кезінде археологтер орта ғасырлардағы жұмбақ тас ядросын тапты. «Ежелгі – XIV-XVI ғасырлардағы Ақтөбе-Лаэти қаласындағы қазба жұмыстарын қайта бастаған кезде бізге сәттілік серік болды. Біріншіден, ондаған пеші бар тұтас өнеркәсіпті қазып алдық. Оларға металл құйып, сапалы керамикалық ыдыс-аяқ, тіпті шыны жасаған. Бірақ, ең құнды және әзірге түсініксіз табысымыз – тесіктері бар тас ядросы, ішінде металл доп бар. Мұндай ядроны не үшін дайындағаны әзірге түсініксіз», - деді археолог Марат Хасенов
